b'\n_START_ARTICLE_\nFriderik Baraga\n_START_SECTION_\n\xc5\xbdivljenje\n_START_PARAGRAPH_\nBaraga se je rodil v gradi\xc4\x8du Mala vas pri Dobrni\xc4\x8du. Kr\xc5\xa1\xc4\x8den je bil \xc5\xa1e isti dan v dobrni\xc5\xa1ki \xc5\xbeupnijski cerkvi svetega Jurija z imenoma Irenej Friderik, vendar prvega imena ni nikoli uporabljal, le drugega. Njegova star\xc5\xa1a - o\xc4\x8de Janez Nepomuk Baraga in mati Marija Katarina Jo\xc5\xbeefa (rojena Jen\xc4\x8di\xc4\x8d) - sta imela pet otrok, izmed katerih je bil Friderik \xc4\x8detrti. O\xc4\x8de ni bil bogat, a mati je po smrti svojega o\xc4\x8deta podedovala posestvo Mala vas poleg \xc5\xa1e drugega obse\xc5\xbenega imetja. Bila sta bogaboje\xc4\x8da in pobo\xc5\xbena ter prizadevna pri pre\xc5\xbeivljanju otrok, da bi jim omogo\xc4\x8dila dobro izobrazbo._NEWLINE_Leta 1799 so grad Mala vas prodali stavbeniku Santu Treu starej\xc5\xa1emu in se preselili na Grad Trebnje. Mati je umrla leta 1808, o\xc4\x8de pa leta 1812, tako je Friderik odra\xc5\xa1\xc4\x8dal v hi\xc5\xa1i doktorja Jurija Dolinarja, lai\xc4\x8dnega profesorja v \xc5\xa1kofijskem semeni\xc5\xa1\xc4\x8du v Ljubljani. Poletja je pre\xc5\xbeivljal pri stricu Ignaciju na gradu Belnek pri Morav\xc4\x8dah._NEWLINE_Najprej je na Dunaju \xc5\xa1tudiral pravo, kjer je spoznal redemptorista Klemena Marijo Dvor\xc5\xbeaka. Ob njem se je odlo\xc4\x8dil za duhovni\xc5\xa1ki poklic. Ko je leta 1821 dokon\xc4\x8dal \xc5\xa1tudij prava, je v Ljubljani vstopil v bogoslovje. Duhovnik je postal leta 1823. Novo ma\xc5\xa1o je daroval na stranskem oltarju v stolnici takoj naslednji dan po posve\xc4\x8denju. Poleg Baraga je bilo prisotnih samo \xc5\xa1est ljudi: njegovi sestri Amalija in Antonija, stric Ignacij s h\xc4\x8derkama in Boter Dolinar._NEWLINE_\xc5\xa0tiri leta je bil kaplan je v \xc5\xa0martinu pri Kranju, nato pa dve leti v Metliki. Kot kaplan je bil znan po svoji preprostosti in priljudnosti. Ponovno je ustanavljal bratov\xc5\xa1\xc4\x8dine, ki so bile prepovedane v \xc4\x8dasu cesarja Jo\xc5\xbeefa II, npr. bratov\xc5\xa1\xc4\x8dino Srca Jezusovega. Veliko je dal na lepoto bogoslu\xc5\xbenih prostorov, zato je med slu\xc5\xbebovanjem v Metliki na lastne stro\xc5\xa1ke dal prenoviti oltar in kri\xc5\xbeev pot. Med verniki je bil priljubljen, pri ostalih duhovnikih pa je ve\xc4\x8dkrat naletel na nerazumevanje in nasprotovanje. _NEWLINE_Leta 1829 je cenzura potrdila njegov molitvenik Du\xc5\xa1na pa\xc5\xa1a, ki ga je napisal tri leta poprej._NEWLINE_Ko mu je pod roke pri\xc5\xa1la knji\xc5\xbeica "Oris zgodovine Cincinnatijske \xc5\xa1kofije", se je Baraga odlo\xc4\x8dil za misijonarski poklic. Leta 1830 je prispel v ZDA misijonarit med Indijance. Takoj po prihodu se je za\xc4\x8del u\xc4\x8diti njihovega jezika, medtem pa je oskrboval nem\xc5\xa1ko \xc5\xbeupnijo v Cincinnatiju. Njegova prva misijonska postojanka je bila Arbre Croche (Krivo drevo, danes Harbor Springs) ob Michiganskem jezeru, na ozemlju plemena Otava. Leta 1832 je v Detroitu dal natisniti prvi molitvenik v otavanskem jeziku: Otawa Anamie-Misinaigan. Poleg krivega drevesa je oskrboval \xc5\xa1e druge misijonske postojanke ob Michiganskem jezeru: Veliko reko (danes Grand Rapids), Bobrov otok in Manistik. Med Otavani je deloval do leta 1835, ko je bil poslan v La Pointe ob Gornjem jezeru, k plemenu O\xc4\x8dipva. Po redko poseljenem indijanskem ozemlju se je pogosto odpravil na misijonska potovanja, zaradi \xc4\x8desar so ga za\xc4\x8deli klicati "duhovnik na krpljah"._NEWLINE_Leta 1852 je bil posve\xc4\x8den v \xc5\xa1kofa v Cincinnatiju v Ohiu. Njegovo prvo \xc5\xa1kofovsko mesto je bilo Sault Ste. Marie, od leta 1866 naprej pa Marquette. Leta 1865 ga je zadela kap, od takrat pa se mu je zdravje za\xc4\x8delo naglo slab\xc5\xa1ati. Umrl je januarja leta 1868. V kripti stolnice v mestu Marquette je tudi pokopan._NEWLINE_Napisal je ve\xc4\x8d nabo\xc5\xbenih knjig ter v nem\xc5\xa1\xc4\x8dini knjigo Geschichte, Charakter, Sitten und Gebr\xc3\xa4uche nordamerikanischen Indianer (Zgodovina, zna\xc4\x8daj, \xc5\xa1ege in obi\xc4\x8daji severnoameri\xc5\xa1kih Indijancev), kjer so med drugim Evropejci prvi\xc4\x8d spoznali zgodbo o indijanski princesi Pokahontas._NEWLINE_Pomembni sta predvsem njegova slovnica in slovar o\xc4\x8dipvejskega jezika, v tem jeziku je napisal tudi ve\xc4\x8d nabo\xc5\xbenih knjig._NEWLINE_Baraga je prebivalce v Ameriki tudi pou\xc4\x8dil kako se sadi in vzgaja sadna drevesa in jim omogo\xc4\x8dil izbolj\xc5\xa1ati \xc5\xbeivljenje. V svojih misijonih je ustanavljal \xc5\xa1ole, kjer so se Indijanci u\xc4\x8dili branja, pisanja in ra\xc4\x8dunstva, njegovi sodelavci pa so pou\xc4\x8devali razli\xc4\x8dne obrti, predvsem kova\xc5\xa1tvo in tesarstvo._NEWLINE_Nekateri kraji v Sloveniji, ki so zaznamovali Friderikovo \xc5\xbeivljenje, so danes povezani v Baragovo pot. Pred \xc5\xbeupnijsko cerkvijo v Trebnjem stoji Baragov celopostavni bronasti kip, delo kiparja Franceta Gor\xc5\xa1eta (1978). Grad Mala vas je urejen v muzej.\n_START_SECTION_\n\xc4\x8ce\xc5\xa1\xc4\x8denje\n_START_PARAGRAPH_\n\xc5\xa0kofijski postopek za priznanje svetni\xc5\xa1tva se je za\xc4\x8del 17. avgusta 1972. Pape\xc5\xbe Benedikt XVI. je 10. maja 2012 podpisal odlok, s katerim je Baragi priznal juna\xc5\xa1ke kreposti in mu dodelil naziv \xc4\x8castitljivi Bo\xc5\xbeji slu\xc5\xbeabnik. Tako je trenutno eden izmed treh slovenskih svetni\xc5\xa1kih kandidatov s tem nazivom (poleg Vendelina Vo\xc5\xa1njaka in Janeza Fran\xc4\x8di\xc5\xa1ka Gnidovca). \xc4\x8cude\xc5\xbe, ki je potreben za razglasitev za bla\xc5\xbeenega, je trenutno v preiskavi. Baraga je poleg Antona Martina Slom\xc5\xa1ka, \xc5\xbee omenjenega Gnidovca, Antona Vovka in Antona Mahni\xc4\x8da, eden izmed petih slovenskih \xc5\xa1kofov, ki so na poti do kanonizacije.'